CELEX: 62017TN0827
Language: da
Date: 2017-12-27 00:00:00
Title: Sag T-827/17: Sag anlagt den 27. december 2017 — Aeris Invest mod ECB

19.2.2018   
            
            
               DA
            
            
               Den Europæiske Unions Tidende
            
            
               C 63/18
            
         Sag anlagt den 27. december 2017 — Aeris Invest mod ECB
   (Sag T-827/17)
   (2018/C 063/24)
   Processprog: spansk
   
      Parter
   
   
      Sagsøger: Aeris Invest Sàrl (Luxembourg, Luxembourg) (ved advokaterne R. Vallina Hoset, A. Sellés Marco, C. Iglesias Megías og A. Lois Perreau de Pinninck)
   
      Sagsøgt: Den Europæiske Centralbank (ECB)
   
      Sagsøgerens påstande
   
   
               —
            
            
               ECB’s afgørelser LS/MD/17/405, LS/PT/17/406 og LS/MD/17/419 af 7. november 2017 annulleres.
            
         
               —
            
            
               Den Europæiske Centralbank tilpligtes at betale sagsomkostningerne.
            
         
      Søgsmålsgrunde og væsentligste argumenter
   
   I henhold til artikel 263 TEUF og artikel 8, stk. 3, i Den Europæiske Centralbanks afgørelse ECB/2004/3 af 4. marts 2004 om aktindsigt i Den Europæiske Centralbanks dokumenter er der med nærværende søgsmål nedlagt påstand om annullation af Den Europæiske Centralbanks afgørelser LS/MD/17/405, LS/PT/17/406 og LS/MD/17/419 af 7. november 2017 vedrørende genfremsatte begæringer om aktindsigt i Den Europæiske Centralbanks dokumenter.
   Til støtte for søgsmålet har sagsøgeren anført fire anbringender.
   
               1.
            
            
               Første anbringende: Afgørelserne LS/MD/17/405, LS/PT/17/406 og LS/MD/17/419 tilsidesætter artikel 4, stk. 1, litra c), i afgørelsen om aktindsigt i Den Europæiske Centralbanks dokumenter, for så vidt som sagsøgeren herved meddeles afslag på aktindsigt med den begrundelse, at de pågældende dokumenter helt eller delvist er omfattet af en generel formodning for manglende adgang til aktindsigt, idet det er fortrolige dokumenter, som er omfattet af den for institutionerne gældende tavshedspligt.
            
         
               2.
            
            
               Andet anbringende: Afgørelse LS/PT/17/406 tilsidesætter artikel 4, stk. 1, litra a), andet og sjette led, i afgørelsen om aktindsigt i Den Europæiske Centralbanks dokumenter, for så vidt som det heri anføres, at en videregivelse af Banco Populars anvendelse af ELA (emergency liquidity assistance) i dagene før dennes afvikling, såvel som af oplysninger om likviditetssituationen og kapitalprocenterne, konkret og reelt kunne undergrave Unionens eller en medlemsstats effektive pengepolitik og finansielle stabilitet.
            
         
               3.
            
            
               Tredje anbringende: Afgørelse LS/PT/17/406 og afgørelse LS/MD/17/419 tilsidesætter artikel 4, stk. 2, første led, i afgørelsen om aktindsigt i Den Europæiske Centralbanks dokumenter, idet det heri anføres, at de dokumenter og oplysninger, hvori der anmodes om aktindsigt, er forretningsmæssigt følsomme oplysninger, der kan påvirke Banco Populars og Banco Santanders forretningsinteresser.
            
         
               4.
            
            
               Fjerde anbringende: Den Europæiske Centralbank har tilsidesat artikel 47 i Den Europæiske Unions charter om grundlæggende rettigheder ved at give sagsøgeren afslag på aktindsigt i de dokumenter, hvorpå denne institution baserede sig, da den traf afgørelse om afvikling af Banco Popular.